મહર્ષિ દયાનંદ સરસ્વતીના મત મુજબ વેદના જ્ઞાનને ચાર ભાગમાં વહેંચવામાં આવ્યું છે. પૃથ્વી અને મનુષ્યની ઉત્પત્તિ સમયે ઈશ્વરે બ્રહ્માજી મારફત ચાર ઋષિઓ –અગ્નિ, વાયુ, આદિત્ય અને અંગિરાને અનુક્રમે ઋગ્વેદ, યજુર્વેદ, સામવેદ અને અથર્વવેદનું જ્ઞાન આપ્યું. આ ઋષિઓએ પોતાના શિષ્યોને આ જ્ઞાન આપ્યું અને તે જ રીતે ગુરુ-શિષ્ય પરંપરા દ્વારા વેદોના આ જ્ઞાનનું આદાન-પ્રદાન ચાલતું રહ્યું. ઘણા લાંબા સમય સુધી વેદના જ્ઞાનનો પ્રસાર-પ્રચાર આ રીતે ફક્ત પઠન અને શ્રવણ (બોલીને અને સાંભળીને) થતો રહ્યો. સમયાંતરે લખાણ અને છપાઈની સુવિધાઓ શોધાઈ, તે પછી ઓગણીસમી સદીમાં વેદો પુસ્તક રૂપે મળવા લાગ્યા.